Žiadna norma EÚ neupravuje otázku uznania rozhodnutí týkajúcich sa určenia alebo zapretia otcovstva (z pôsobnosti Nariadenia Rady (EÚ) 2019/1111 z 25. júna 2019 o právomoci a uznávaní a výkone rozhodnutí v manželských veciach a vo veciach rodičovských práv a povinností a o medzinárodných únosoch detí (prepracované znenie) sú tieto oblasti vyňaté), a preto je potrebné postupovať podľa nášho vnútroštátneho práva.
Pri uznaní rozhodnutia na území Slovenska je potrebné postupovať podľa príslušných ustanovení zákona č. 97/1963 Zb. o medzinárodnom práve súkromnom a procesnom (ďalej ZMPS). Všeobecné dôvody uznania a výkonu cudzích rozhodnutí, resp. dôvody neuznania sú uvedené v ustanovení § 64. Vami zmienené rozhodnutie spadá pod ustanovenie § 67, preto je potrebné, aby bolo na Slovensku uznané osobitným výrokom súdu (Krajský súd v Bratislave).
V zmysle článku 21 ods. 1 Zmluvy medzi Československou socialistickou republikou a Rakúskou republikou o vzájomnom právnom styku v občianskoprávnych veciach, o listinách a o právnych informáciách so Záverečným protokolom (vyhl. č. 9/1963 Zb.) nie je potrebné, aby bolo súdne rozhodnutie vydané rakúskym súdom apostilované, pokiaľ spĺňa náležitosti stanovené v zmienenom odseku (úradný podpis a úradná pečiatka). (zdroj: minv.sk)